ตลท.ปลด SP หุ้น MORE ยันไม่กระทบระบบซื้อขาย
ตลท.ปลด SP หุ้น MORE ยันไม่กระทบระบบซื้อขาย ฟากราคาหุ้นเตรียม "ฟลอร์ 3" แรงเทขายทำลัก! 
MOREตลท.ปลด SP หุ้น MORE ยันไม่กระทบระบบซื้อขาย ฟากราคาหุ้นเตรียม ฟลอร์ 3 แรงเทขายทำลัก!
21 พ.ย. 2565

ตลาดหลักทรัพย์แห่งประเทศไทย (ตลท.) แจ้งเรื่องการปลดเครื่องหมาย SP บริษัท มอร์ รีเทิร์น จำกัด (มหาชน) หรือ MORE ในวันที่ 21 พ.ย.65 เนื่องจากบริษัทครบกำหนดขึ้นเครื่องหมาย SP เมื่อวันศุกร์ที่ 18 พ.ย.65 กลับมาซื้อขายปกติ ด้านตลาดฯยืนยันไม่กระทบระบบการซื้อขายวันนี้
ด้านราคาหุ้นวันนี้(21พ.ย.65) ณ เวลา 09.36 น. ซึ่งตลาดหลักทรัพย์ได้เปิดให้ส่งคำสั่งซื้อขายใน ATO ปรากฏว่าราคาอยู่ที่ระดับ 0.96 บาท ซึ่งเป็นรระดับต่ำสุดของวัน (Floor) โดยมีคำสั่งขายเข้ามากว่า 292 ล้านหุ้น 
อนึ่งตลาดหลักทรัพย์ฯ หยุดพักการซื้อขายหลักทรัพย์ MORE ตั้งแต่เมื่อวันที่ 15-18 พ.ย.65 เนื่องจากตลาดหลักทรัพย์ฯ ได้พบว่าเมื่อวันที่ 10 พฤศจิกายน 65 MORE ได้มีการซื้อขายที่ผิดปกติไปจากช่วงก่อนหน้า โดยมีมูลค่าการซื้อขายสูงถึง 7,142 ล้านบาท เป็นอันดับ 1 ของมูลค่าการซื้อขายรวมทั้งตลาด (SETและ mai) โดยเปิดตลาดที่ราคา 2.90 บาท เพิ่มขึ้น 4.3% จากราคาปิดวันก่อนหน้าจากนั้นราคาปรับตัวลดลงต่อเนื่องจนราคาต่ำสุด (Floor) และในวันศุกร์ที่ 11 พ.ย.65 ยังคงปรับตัวลงต่อเนื่องจนราคาต่ำสุด (Floor) อีกวันมาที่ราคา 1.34 บาท
อย่างไรก็ตามต่อมาเมื่อมีการชำระราคาและส่งมอบหลักทรัพย์ MORE ของธุรกรรมที่ได้มีการซื้อขายในวันดังกล่าวเมื่อวันที่ 14 พ.ย.65 แม้ว่าสำนักหักบัญชีจะได้รับการชำระราคาและส่งมอบหลักทรัพย์จากบริษัทสมาชิกทุกรายที่มีภาระผูกพันตามธุรกรรมที่เกิดขึ้นในวันดังกล่าวครบถ้วน แต่ในส่วนของบริษัทสมาชิกบางรายได้พบการผิดนัดชำระหนี้ในจำนวนที่มีนัยสำคัญจากผู้ลงทุนที่เกี่ยวข้องกับธุรกรรมการซื้อหลักทรัพย์ MOREที่ผิดปกติดังกล่าว
ด้วยเหตุผิดนัดดังกล่าวข้างต้นตลาดหลักทรัพย์ฯได้มีการหารือกับหน่วยงานกำกับดูแลที่เกี่ยวข้องกับธุรกรรมที่ต้องสงสัย และได้รับคำแนะนำว่าการหยุดพักการซื้อขายหลักทรัพย์ MORE เป็นการชั่วคราวจะเป็นประโยชน์ต่อการรวบรวมข้อเท็จจริงของธุรกรรมเกี่ยวกับหลักทรัพย์ MORE ที่มีการซื้อขายอย่างผิดปกติ อีกทั้งการเปิดให้มีการซื้อขายหลักทรัพย์ MORE ในขณะที่ยังไม่มีความชัดเจนของข้อเท็จจริงดังกล่าวซึ่งถือเป็นสาระสำคัญที่มีผลต่อการตัดสินใจซื้อขายหลักทรัพย์ MORE จะทำให้ผู้ลงทุนที่ซื้อขายโดยไม่ได้รับข้อมูลที่ถูกต้องและเพียงพออาจเกิดความเสียหายจากการซื้อขายได้ ดังนั้น ตลาดหลักทรัพย์ฯ จึงเห็นควรหยุดพักการซื้อขายหลักทรัพย์ MORE ตั้งแต่วันที่ 15-18 พ.ย.65